S-4646/2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 28. september 2021, á hendur X, kt. [...], [...], I.

Fyrir þjófnað með því að hafa, að morgni fimmtudagsins 15. mars 2018, brotist inn í verslun Sindra að Skútuvogi 1 a, Reykjavík, með því að bakka bifreið inn um aðalinngang verslunarinnar og fara þar inn í verslunina þar sem ákærði stal slípirokk, vinkilborvél og þremur hleðsluborvélum, samtals að verðmæti 290.880 kr.

Telst háttsemi þessi varða við 1. mgr. 244. gr. almennra hegningarlaga nr. 19/1940.

II.

Fyrir þjófnað og nytjastuld með því að hafa, að morgni föstudagsins 3. ágúst 2018, brotist inn á verkstæði bifreiðaumboðsins Heklu, Laugavegi 174, Reykjavík, með því að brjóta rúðu og fara þar inn á verkstæðið þar sem ákærði stal tveimur bilanagreiningar tölvum, Yamaha- kassagítar, spanhitara og borvél af gerðinni Würth að áætluðu verðmæti 1.865.000 kr. Í framhaldinu tók ákærði bifreiðina [...], sem var inni á verkstæðinu, ófrjálsri hendi og nýtti sér hana í eigin þágu uns lögregla hafði afskipti af ákærða sunnudaginn 5. ágúst 2018.

Telst háttsemi þessi varða við 1. mgr. 244. gr. og 1. mgr. 259. gr. almennra hegningarlaga nr. 19/1940.

III.

Fyrir þjófnað með því að hafa laugardaginn 4. ágúst 2018, á þjónustustöð Olís við Langatanga, Mosfellsbæ, stolið eldsneyti fyrir samtals 8.128 kr. sem ákærði dældi á bifreiðina [...].

Telst háttsemi þessi varða við 1. mgr. 244. gr. almennra hegningarlaga nr. 19/1940.

IV.

Fyrir þjófnað með því að hafa fimmtudaginn 20. september 2018, á þjónustustöð Olís við Gullinbrú, Reykjavík, stolið eldsneyti fyrir samtals 9.123 kr. sem ákærði dældi á bifreiðina [...].

Telst háttsemi þessi varða við 1. mgr. 244. gr. almennra hegningarlaga nr. 19/1940.

V.

Fyrir þjófnað með því að hafa, þriðjudaginn 12. desember 2018, stolið vörum fyrir samtals 11.421 kr. úr verslun Krónunnar í Lindum, Kópavogi.

Telst háttsemi þessi varða við 1. mgr. 244. gr. almennra hegningarlaga nr. 19/1940.

VI.

Fyrir þjófnað með því að hafa, aðfaranótt miðvikudagsins 10. apríl 2019, brotist inn í söluturninn Hönnubúð í Reykholti, Borgarbyggð, með því að spenna upp spjald sem var fyrir glugga á vestur hlið söluturnsins og fara þar inn í verslunina þar sem ákærði stal 11 pökkum af vindlingum af gerðinni Marlboro, 10 pökkum af vindlingum af gerðinni Lucky Strike, 10 pökkum af vindlingum af gerðinni blár Winston, 16 pökkum af vindlingum af gerðinni rauður Winston og 10 pökkum af vindlum af gerðinni Fauna, allt að óþekktu verðmæti, og 94 stykkjum af inneignarkortum frá N1, hvert með inneign upp á 3.000 kr., 31 stykki af inneignarkortum frá N1, hvert með inneign upp á 5.000 kr., 31 stykki af inneignarkortum frá N1, hvert með inneign upp á 10.000 kr., samtals verðmæti inneignarkorta 747.000 kr.

Telst háttsemi þessi varða við 1. mgr. 244. gr. almennra hegningarlaga nr. 19/1940.

VII.

Fyrir nytjastuld með því að hafa, þriðjudaginn 23. apríl 2019, tekið bifreiðina [...], sem stóð við Súðarvog 48, Reykjavík, ófrjálsri hendi og nýtt sér hana í eigin þágu uns lögregla hafði afskipti af ákærða að kvöldi miðvikudagsins 24. apríl 2018.

Telst háttsemi þessi varða við 1. mgr. 244. gr. og 1. mgr. 259. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Verjandi ákærða krefst þess aðallega að ákærði verði sýknaður á þeim grundvelli að sök hans sé fyrnd, til vara að ákærð a verði ekki gerð refsing og til þrautavara krefst hann vægustu refsingar sem lög leyfa. Þá krefst hann hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði krefst þess aðallega að hann verði sýknaður þar sem brot hans séu fyrnd. Brot hans samkvæmt öllum liðum ákærunnar eru heimfærð til 1. mgr. 244. gr. almennra hegningarlaga nr. 19/1940 og brot hans samkvæmt liðum II og VII einnig til 1. mgr. 259. gr. laganna. Brot samkvæmt 1. mgr. 244. gr. varða fangelsi allt að sex árum og brot samkvæmt 1. mgr. 259. gr. varða fangelsi allt að fjórum árum eða sektum, ef brot er smávægilegt eða sérstakar málsbætur eru. Fyrnist sök samkvæmt 1. mgr. 244. gr. því á tíu árum og samkvæmt 1. mgr. 259. gr. á fimm árum, sbr. 2. og 3. tölulið 1. mgr. 81. gr. laganna. Brot ákærða eru öll framin innan þess tíma. Ákærði byggir hins vegar á því að brotin séu smávægileg og þau beri öll að meta út af fyrir sig. Ákærða hafi verið gerð sekt vegna þjófnaðarbrots með dómi frá 21. október 2019. Ljóst sé að a. m. k. sum brot ákærða varði einungis sektum og brotin séu öll hegningarauki við framangreindan dóm. Málin séu einföld og þeim hefði átt að ljúka á sama tíma og málinu frá 2019.

Samkvæmt 1. tölulið 1. mgr. 81. gr. hegningarlaga fyrnist sök á tveimur árum þegar ekki liggur þyngri refsing við broti en eins árs fangelsi eða refsing sú sem unnið er til fer ekki fram úr sektum. Er það undantekning frá meginreglunni um að miðað sé við saknæmi brots að miða við hve þung refsiviðurlög geti legið við broti, þegar um sektir er að ræða. Í málinu er um að ræða nokkra ákæruliði þar sem andlag brotanna er frá því að vera smáræði allt upp í talsverðar fjárhæðir. Við mat á því hvort brot gætu varðað sektum verður að virða háttsemina í heild, sbr. 77. gr. almennra hegningarlaga. Er ekki unnt að fallast á að einungis sektir liggi við brotum ákærða og verður því hafnað að sök ákærða sé fyrnd.

Ákærði er fæddur í [...] [...]. Samkvæmt framlögðu sakavottorði, dagsettu 21. september 2021, hefur ákærði einu sinni gengist undir lögreglustjórasátt vegna fíkniefnalagabrots og 21. október 2019 hlaut hann sektardóm í Héraðsdómi Suðurlands vegna þjófnaðar og umferðarlagabrots. Brot ákærða nú eru öll framin fyrir uppkvaðningu þess dóms og verður ákærða því gerður hegningarauki, sbr. 78. gr. almennra hegningarlaga nr. 19/1940. Við ákvörðun refsingar verður jafnframt litið til þess að langt er um liðið frá brotum ákærða og verður honum ekki kennt um tafir sem hafa orðið á meðferð málsins. Með hliðsjón af framangreindu og 77. gr. almennra hegningarlaga þykir refsing ákærða hæfilega ákveðin fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 518.320 krónur, að meðtöldum virðisaukaskatti, en ekki leiddi annan kostnað af málinu.

Af hálfu ákæruvaldsins flutti málið V-kk-nf R-kk-nf Þ-kk-nf aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð:

Ákærði, X, sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 518.320 krónur.